พาณิชย์ เผย ร้านค้ารายย่อยสมัครเข้าร่วมโครงการธงฟ้าประชารัฐโดยใช้แอปพลิเคชันแล้วกว่า 15,000 ราย
พาณิชย์ เผย ร้านค้ารายย่อยสมัครเข้าร่วมโครงการธงฟ้าประชารัฐโดยใช้แอปพลิเคชันแล้วกว่า 15,000 ราย เบื้องต้นส่งรายชื่อล็อตแรกให้กรมบัญชีกลางอนุมัติแล้ว 5 พันราย

นายวิชัย โภชนกิจ รองปลัดกระทรวงพาณิชย์ เปิดเผยว่า ขณะนี้มีร้านค้ารายย่อยสมัครเข้าร่วมโครงการธงฟ้าประชารัฐโดยใช้แอปพลิเคชัน ตั้งแต่วันที่ 2-6 กรกฎาคม แล้วกว่า 15,000 ราย โดยกระทรวงฯ ได้จัดส่งรายชื่อในล็อตแรกให้กรมบัญชีกลางอนุมัติให้เข้าร่วมโครงการแล้ว 5,000 ราย   ส่วนร้านค้าที่เหลือจะทยอยส่งรายชื่อผู้สมัครให้กรมบัญชีกลาง วันละ 3,000-5,000 ราย และกรมบัญชีกลางจะส่งให้ธนาคารกรุงไทยนำเข้าระบบได้ตั้งแต่วันอังคารที่ 10 กรกฎาคม 2561 เป็นต้นไป และคาดการณ์ภายในเดือนสิงหาคมจะมีร้านค้าครบตามเป้าหมาย 1 แสนราย ซึ่งร้านค้าที่เข้าร่วมโครงการจะสามารถรับบัตรสวัสดิการแห่งรัฐในการชำระราคาสินค้าได้ทันทีเมื่อได้นำเข้าสู่ระบบถูกต้องแล้ว

อย่างไรก็ตามในส่วนของโครงการสวัสดิการแห่งรัฐที่มีผู้มีรายได้น้อยลงทะเบียนกว่า 11 ล้านคน พบว่าปัจจุบันมีการใช้จ่ายซื้อสินค้าอุปโภคบริโภคผ่านวงเงินตามสิทธิในบัตรแต่ละเดือนกว่า 4 พันล้านบาท และตั้งแต่เดือนมกราคมถึงวันที่ 15 มิถุนายน 2561 มียอดใช้จ่ายแล้วกว่า 3 หมื่นล้านบาท และประเมินว่าจากโครงการดังกล่าวจะทำให้มีเม็ดเงินใช้จ่ายเข้าระบบเศรษฐกิจได้ไม่น้อยกว่า 1 แสนล้านบาทต่อปี